Дэ фэркIэ догушхуэ КIуэкIуэ Юрий зауэм и ветеранхэмрэ тылым щылэжьахэмрэ дыгъуасэ яхуэзащ
Накъыгъэм и 5-м КъБР-м и Iэтащхьэ КIуэкIуэ Юрий Правительствэм и Унэм щахуэзащ Хэку зауэшхуэм и ветеранхэмрэ тылым щылэжьахэм-рэ.
А махуэм кърагъэблэгъахэм ящыщщ Багъ Сэфудин. Ар Ростов, Белгород, Курск къалэхэм, Польшэм, Чехословакием щызэуащ. Берлин къэзыщтахэм ящыщщ. Асташовэ Любовь Сталинград къалэр зыхъумахэм ящыщщ. Чернигов, Ворошиловград къалэхэр хуит къэзыщIыжахэм ящыщщ. Ахкобеков Исхьэкъ Белоруссием щызэуа партизанхэм яхэтащ. Бетрожь СулътIан япэ Украинскэ фронтым хэту зауэр ирихьэкIащ. Кучуков Мэхьмуд Будапешт къалэр бийм къыIэщIэзыгъэкIыжахэм ящыщщ. Герасименкэ Нинэ Сталинград деж щекIуэкIа зауэшхуэм хэтащ, ТекIуэныгъэм и махуэр Румынием щигъэлъэпIащ. Дол Ахьмэд лъэсырыкIуэдзэ взводым и командирым и къуэдзэу Австриер хуит къэщIыжыным щIэзэуащ. Хочуев Магомед Ленинград и Iэшэлъашэхэм деж щекIуэкIа зауэ гуащIэхэм хэтащ, а зауэхэм хэтащ, Днепр япэу зэпрыкIахэм ящыщщ Белан Юрий. Къанщауэ Мусэбий 115-нэ шуудзэ дивизэм хэтащ, иужькIэ Кёнигсберг къэзыщтахэм ящыщщ. Къумал Исуф къызэрыгуэкI сэлэту танкыдзэм къулыкъу щищIащ, Украин фронтым и 383-нэ фочауэ дивизэм и 691-нэ полкым хэту Кърымыр фашистхэм бийм къыIэщIэзыгъэкIыжахэм ящыщщ. Нало Му-тIэ Кавказ Ищхъэрэ фронтым Iутащ, Сапрыкинэ Раисэ Налшык унэухуэ комбинатым илъэс 57-кIэ щылэжьащ.
«ПщIэ зыхуэсщI ветеранхэ, фэ псори нобэ фыузыншэу, фыжыджэру фызэрыслъагъур си дежкIэ хуабжьу гуапэщ. Дэ фэркIэ догушхуэ. Фи щIэблэм зауэ IэнатIэм лIыхъужьыгъэ щызэрахьащ. ЛIыгъэм, хахуагъэм, бэшэчагъым я щапхъэу, Хэкур фIыуэ лъагъунымкIэ, абы хуэпэжу щытынымкIэ щапхъэу вгъэлъэгъуахэм ди бынхэр щIыдопIыкI. Фэ ноби щIалэгъуалэ гъэсэным жыджэру фыхэтщ. Республикэм и Правительствэм, Къэбэрдей-Балъкъэрым ис псоми я цIэкIэ сынывохъуэхъу узыншагъэ, ехъулIэныгъэ фиIэну, фи гъащIэр кIыхь хъуну» — захуигъэзащ къызэхуэсахэм щIыналъэм и унафэщIым.
ЗэIущIэм хэтахэм зауэм и илъэсхэр, езыхэм якIуа гъуэгуанэр ягу къагъэкIыжащ. Къэпсэлъахэм къыхагъэщащ Бахъсэн районым хиубыдэ «910-нэ лъагапIэ» зыфIаща щIыпIэр зыхъумахэм я фэеплъыр дэгъуэу зэрызэрагъэпэщыжар.
ЗэIущIэм хэтащ Зауэм, лэжьыгъэм, IэщэкIэ зэщIэузэда къарухэм, хабзэхъумэ органхэм я ветеранхэм (пенсионерхэм) я Къэбэрдей-Балъкъэр республикэ жылагъуэ зэгухьэныгъэм и унафэщI Шыхъуэбахъуэ Мухьэмэд, а зэгухьэныгъэм и Налшык къалэ къудамэм и унафэщI Абдулаев Мустэфа сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
